Man sterf in Wes-Kaap fabriekFoto: ER24 ŉ Man, vermoedelik in sy laat 40’s, is dood toe hy Saterdagmiddag by ŉ fabriek in Worcester in die Wes-Kaap inmekaargesak het. Werner Vermaak, kommunikasiebestuurder van ER24, het gesê paramedici van ER24 en die Breedevallei-reddingsdienste is net voor 15:00 na die fabriek ontbied. “Omstanders het verduidelik dat die man besig was om ŉ gedeelte van die fabriek skoon te maak toe hy skielik inmekaargesak het,” het Vermaak gesê. “Sy kollegas het hom te hulp gesnel en probeer om hom by te bring. Paramedici het by hulle oorgeneem, maar ten spyte van hul beste pogings om sy lewe te red, is die man op die toneel dood verklaar.” Reddingswerkers het gehelp om die man se liggaam uit die fabriek te bring. Vermaak wou nie bespiegel oor die oorsaak van die man se dood nie en het gesê ŉ nadoodse ondersoek sal gedoen word om dit te bepaal.